
Egy qubit-es káosz és kapcsolata a komplex dinamikus rendszerekhez

A dolgozatban egy olyan kvantumfizikai folyamat elemzésével foglalkozunk amiben valódi káosz jelenik meg. Ez egy szokatlan jelenség, ugyanis az unitér időfejlődés legtöbbször nem enged meg kaotikus viselkedést.
A konkrét elrendezést annak idején egy kvantum-információelméleti állapottisztító protokoll ihlette. A diszkrét idejű leképezésnek három fázisa van: az első fázisban párokba rendezzük az azonosan preparált qubit sokaság qubitjeit és páronként összefonjuk őket egy CNOT kapu alkalmazásával. A második fázisban megmérjük a párok második elemét a szokásos számítási bázisban  [image: ] majd eldobjuk a sokaságból a megmért qubiteket, illetve azokat is amelyek párján a mérési eredmény 1 lett. A harmadik fázisban egy előre meghatározott unitér operátort alkalmazunk a megtartott qubit sokaság minden elemére. A három fázis együtt egy determinisztikus, nemlineáris leképezést eredményez a qubitek állapotterén. (A megtartott qubitek állapotai megegyeznek.)
Az így kapott leképezést a Bloch-gömbi reprezentáció segítségével értelmezhetjük mint egy racionális törtfüggvényt a Riemann-gömbön. Ezen kapcsolat a komplex dinamikus rendszerekkel egy nagyon gazdag eszköztárat biztosít a leképezés vizsgálatára. A dolgozat gerincét az adja, hogy ennek a matematikai eszköztárnak a segítségével elemezzük a leképezést és interpretáljuk a matematikai eredményeket kvantumfizikai nézőpontból. A valódi káosz megjelenését pozitív Ljapunov-exponens megjelenésével sikerült igazolni a leképezés paramétereinek egy tág halmazán. A megjelenő fraktálok Hausdorff-dimenziójának becslésére is bemutatunk egy módszert és végül a folyamat egy általánosított verzióját is felvázoljuk a dolgozat végén.
Több újszerű állítást is sikerült megfogalmaznunk a dolgozatban felvázolt gondolatmenetek eredményeként. Az egyik ilyen eredmény, hogy sikerült egy olyan kvantummechanikai rendszert illetve elrendezést találnunk, ahol a qubit tetszőleges kezdeti állapotából kaotikus fejlődést mutat a rendszer. Egy másik plasztikus eredmény, hogy megmutattuk, minden kvadratikus racionális törtfüggvény által leírt dinamika megvalósítható egy qubit sokaságon, a megfelelő protokoll (mérés, posztszelekció és unitér kapu) alkalmazásával.

